Sýslumaður telur aukið eftirlit þegar farið að skila árangri Lögreglan á Snæfellsnesi var með mikið eftirlit um Verslunarmannahelgina á vegum umdæmisins . Að sögn Ólafs Kr Ólafssonar , sýslumanns Snæfellinga gekk umferðin mjög vel um helgina og var enginn ökumaður tekinn vegna hraðaksturs eða ölvunar . Að sögn Ólafs er umferðin almennt orðin mun rólegri nú en áður var og telur hann að þakka megi það auknu eftirliti og þá telur hann að hraðamyndavélar við þjóðvegina geri mikið gagn sem og að sektir við umferðarlagabrotum hafa þyngst mikið . “ Allt spilar þetta saman og svo hefur umferðaráróðurinn haft sín áhrif . Ökumenn eru einfaldlega farnir að aka hægar . Þessi helgi var bara eins og hver önnur helgi í umferðinni hjá okkur hér á Snæfellsnesi , ” sagði Ólafur að lokum .